Simelane, Shaik verdien miljoeneMo Shaik. (Foto: iAfrika) Die DA het onthul dat die omstrede adviseurs van Lindiwe Sisulu, minister van menslike nedersettings, water en sanitasie, elk ŉ jaarlikse salaris van amper R2 miljoen in die sak steek. Dit het die afgelope naweek aan die lig gekom dat Sisulu vir Menzi Simelane en Mo Shaik, twee uiters omstrede politieke figure, as raadgewers in haar departement aangestel het. “Die DA kan vandag onthul dat Simelane en Shaik elk ŉ jaarlikse salaris van R1,97 miljoen verdien. Dit is R700 000 meer as wat die minister se hoofdirekteur verdien wat ŉ honneursgraad in openbare administrasie én ŉ meestersgraad in ekonomiese beleid het,” sê Emma Louise Powell, DA-skaduminister vir menslike nedersettings, water en sanitasie. Sy sê dié grootte salaris is gewoonlik slegs beskore vir direkteurs‑generaal van nasionale regeringsdepartemente. Maroela Media het Dinsdag berig dat dié twee persone weinig kennis en ervaring in die veld het waarin hulle as adviseurs aangestel is. Volgens Powell beloop die totale salarisrekening vir Sisulu se departement amper R14 miljoen. “Dit sluit nie in die salarisse van die bykomende 19 werkers wat sy in diens geneem het vir die nasionale vinnige-reaksie-taakspan nie. “Dit is so duidelik soos daglig dat die korrekte riglyne nie gevolg is met dié aanstellings nie en daar is ŉ oormaat van politieke kaders wat heeltemal te veel betaal word. Dit terwyl krane reg oor die land droog loop,” sê Powell. Sy sê die DA sal stappe teen die minister se kantoor doen.